Amúr-drottningin , sem oftar er nefnd Kaluga-styrjan ( Huso dauricus ) eða stóra síberíska styrjan ( e. great Siberian sturgeon ) , er stærsti núlifandi ferskvatnsfiskur í heimi . Hún getur orðið allt að 6 metrar á lengd og vegið yfir 1000 kg . Slíkar stærðarskepnur eru þó orðnar mjög sjaldgæfar nú á dögum vegna ofveiði , enda er kavíar þessarar tegundar og annarra styrjutegunda sem veiðast í rússneskum vötnum og ám með verðmætustu afurðum sem hægt er að fá úr fiskum . Nú ná stærstu hrygnurnar vart yfir 500 kg og stærsti hluti kynþroska fiska er á stærðarbilinu 150 - 400 kg . Kaluga-styrjan er einlend ( landlæg , e. endemic ) tegund í hinu mikla Amúr-fljóti í Austur-Rússlandi , en í því og á vatnasviði þess eru 18 einlendar og alls 104 tegundir ferskvatnsfiska . Kaluga-styrja liggur í valnum Fiskur þessi verður mjög seint kynþroska eða við 18 - 24 ára aldur , en hann getur orðið gríðarlega langlífur ; náð allt að 80 ára aldri . Mikill vandi blasir við vistkerfi Amúr-fljótsins ; ofveiði og mikil mengun frá landbúnaði og iðnaði hefur dregið úr fiskveiðum þar og valdið náttúruverndarsinnum áhyggjum . Amúr fljótið er stærsta óvirkjaða fljót jarðar en hversu lengi það stenst er ekki vitað því lengi hefur staðið til að virkja það . Afleiðingarnar eru ófyrirséðar en eflaust slæmar fyrir vistkerfi fljótsins .